JAVNI POZIV
za iskazivanje interesa – korištenje sportske dvorane Fakulteta turizma i ruralnog razvoja u Požegi

Pozivaju se zainteresirane fizičke i pravne osobe na podnošenje prijave / iskazivanje interesa za korištenje sportske dvorane Sveučilišta Josipa Jurja Strossmayera u Osijeku, Fakulteta turizma i ruralnog razvoja u Požegi (dalje u tekstu: Fakultet), sukladno uvjetima iz ovog poziva.
Prijave se podnose isključivo na obrascu koji je sastavni dio ovog poziva (poveznica na obrazac), elektroničkim putem na adresu e-pošte: bandrlic@ftrr.hr.
Prihvatljive prijave su one koje su dostavljene na Fakultet u razdoblju trajanja ovog javnog poziva.

Predmet poziva:
Korištenje sportske dvorane Fakulteta na lokaciji: Požega, Vukovarska 17 (dvorište Fakulteta).

Vrsta dvorane:
· Zgrada sportsko-rekreacijske namjene, 2.b skupine – sportska dvorana s pratećim sadržajem (svlačionice s WC-om).
· Površina: 593 m².
· Bez sjedećih ili stajaćih mjesta.

Trajanje javnog poziva:
Javni poziv traje 8 dana od dana objave na mrežnim stranicama Fakulteta.
(Dan objave: 24. kolovoza 2026. / Rok za predaju: 1. rujna 2026.)

Tko se može javiti na poziv:
Svi zainteresirani punoljetni građani Republike Hrvatske kao fizičke osobe ili kao ovlašteni predstavnici pravne osobe registrirane u RH (sportske udruge, klubovi, organizacije).

Uvjeti korištenja:
· Minimalno trajanje korištenja: Mjesec dana (30 dana).
· Minimalno trajanje jednog termina: Sat vremena (60 minuta).
· Maksimalni broj korisnika: 30 (trideset) osoba istodobno.
· Vrijeme korištenja: U razdoblju od 15. rujna 2026. do 15. srpnja 2027. godine.
· Popodnevni i večernji termini nakon završetka nastavnih i akademskih aktivnosti Fakulteta.
· Prihvatljive aktivnosti: Sportske aktivnosti, treninzi, rekreacija, škole sportova, umjetničko-kulturne aktivnosti.
· Neprihvatljive aktivnosti: Sve aktivnosti koje po sadržaju i načinu korištenja nisu u skladu s namjenom objekta i temeljnim zahtjevima za građevinu, kao i aktivnosti koje su neprihvatljive za Fakultet s obzirom na procjenu mogućnosti oštećenja objekta ili stvari u objektu.

Kriteriji i prednost korištenja:
Pri razmatranju prijava i dodjeli termina, Fakultet će primijeniti sljedeće kriterije prvenstva:
1. Apsolutni prioritet imaju dosadašnji korisnici sportske dvorane, pod uvjetom da nemaju nikakvih nepodmirenih dugovanja ili financijskih obveza prema Fakultetu iz prethodnih razdoblja.
2. Udruge koje okupljaju djecu i mlade.
3. Korisnici koji planiraju kontinuirano korištenje dvorane tijekom cijelog navedenog razdoblja (rujan 2026. – srpanj 2027.).

U slučaju postojanja prijava koje su identične prema ispunjavanju navedenih kriterija prvenstva, prednost će imati prijavitelj koji planira veći ukupan broj sati korištenja dvorane na tjednoj razini ili udruga s većim brojem aktivnih članova mlađih od 18 godina (što se dokazuje izjavom/potvrdom u privitku prijave).

Cijena korištenja: 25 eura po satu.

Način odabira i ostale napomene:
· Fakultet će razmotriti sve pravodobne i potpune prijave te izvršiti odabir korisnika i dodjelu termina isključivo na temelju utvrđenih kriterija prvenstva iz ovog poziva.
· Točan raspored, satnica i preostali tehnički uvjeti korištenja usuglasit će se s odabranim prijaviteljima prije sklapanja ugovora, ovisno o raspoloživosti dvorane i nastavnim obvezama Fakulteta.
· Nakon završetka javnog poziva, dostavljene prijave razmotrit će se u roku od 10 (deset) dana. U istom roku Fakultet će pisanim ili elektroničkim putem izvijestiti sve prijavitelje o ishodu postupka.
· S odabranim prijaviteljima Fakultet će zaključiti Ugovor o korištenju sportske dvorane kojim će se detaljno urediti međusobna prava, obveze i financijski uvjeti. Konačan raspored korištenja dvorane bit će javno objavljen na mrežnoj stranici Fakulteta.	
